b'\n_START_ARTICLE_\nMaglev\n_START_PARAGRAPH_\nMaglev (magnetin\xc4\x97s levitacijos traukinys) yra gele\xc5\xbeinkelio keleivinio transporto tipas, naudojantis magnetin\xc4\x97s levitacijos metod\xc4\x85, kuris leid\xc5\xbeia traukiniui jud\xc4\x97ti nelie\xc4\x8diant \xc5\xbeem\xc4\x97s. \xc4\xaerangoje \xc4\xaftaisytais magnetais traukinys yra keliamas ir varomas. Tokiu b\xc5\xabdu yra \xc5\xbeenkliai suma\xc5\xbeinama traukinio trintis ir pasiekiami labai dideli grei\xc4\x8diai._NEWLINE_\xc5\xa0anchajaus maglev traukinys \xc5\xa1iuo metu yra grei\xc4\x8diausias komerci\xc5\xa1kai naudojamas traukinys, pasiekiantis 430 km/val. greit\xc4\xaf. Traukinys kursuoja tarp \xc5\xa0anchajaus Pudongo tarptautinio oro uosto ir Pudongo rajono. 30,5\xc2\xa0km ilgio mar\xc5\xa1rut\xc4\x85 traukinys \xc4\xafveikia per 8 minutes._NEWLINE_1979\xc2\xa0m. gruod\xc5\xbeio 12 d. \xc5\xbemogaus nevaldomas \xe2\x80\x9eML-500R\xe2\x80\x9c maglev traukinys Japonijoje pasiek\xc4\x97 504 km/val. greit\xc4\xaf ir tokiu b\xc5\xabdu pirm\xc4\x85 kart\xc4\x85 pasaulyje transporto priemon\xc4\x97 vir\xc5\xa1ijo 500 km/val. greit\xc4\xaf._NEWLINE_Maglev tipo traukiniai juda patogiau ir tyliau nei kitos ratais varomos vie\xc5\xa1ojo transporto r\xc5\xab\xc5\xa1ys. Tokio tipo traukiniai prakti\xc5\xa1kai n\xc4\x97ra \xc4\xaftakojami oro s\xc4\x85lyg\xc5\xb3, o energijos kiekis, reikalingas traukinio jud\xc4\x97jimui suk\xc5\xabrimui, n\xc4\x97ra didelis, palyginus su sunaudojama energija. \xc5\xa0io tipo traukiniai yra pasiek\xc4\x99 did\xc5\xbeiausi\xc5\xb3 ant\xc5\xbeemini\xc5\xb3 grei\xc4\x8dio rekord\xc5\xb3\xc2\xa0\xe2\x80\x93 2015\xc2\xa0m. baland\xc5\xbeio 21 d. 7 vagon\xc5\xb3 \xe2\x80\x9eShinkansen L0\xe2\x80\x9c traukinys pasiek\xc4\x97 603 km/val. greit\xc4\xaf. Vakuumo tuneliai teori\xc5\xa1kai leist\xc5\xb3 \xc5\xa1iems traukiniams pasiekti dar didesn\xc4\xaf greit\xc4\xaf, ta\xc4\x8diau kol kas jie komerciniam naudojimui n\xc4\x97ra sukurti._NEWLINE_Maglev traukiniai, palyginus su \xc4\xafprastais, yra ekonomi\xc5\xa1kai efektyvesni ir \xc5\xbeymiai ma\xc5\xbeiau d\xc4\x97visi. Ta\xc4\x8diau maglev tipo traukini\xc5\xb3 sistemos suk\xc5\xabrimas vis dar yra brangesnis u\xc5\xbe \xc4\xafprastas sistemas._NEWLINE_Nepaisant de\xc5\xa1imtme\xc4\x8diais vykstan\xc4\x8di\xc5\xb3 tyrim\xc5\xb3 ir pl\xc4\x97tros darb\xc5\xb3, pasaulyje komercinei veiklai naudojamos tik dvi maglev traukini\xc5\xb3 linijos. 2004\xc2\xa0m. prad\xc4\x97tas naudoti \xc5\xa0anchajaus Pudongo tarptautinio oro uosto linijos traukinys, o 2005\xc2\xa0m. Japonijoje atidaryta 8,9\xc2\xa0km ilgio \xe2\x80\x9eLinimo\xe2\x80\x9c linija._NEWLINE_2016\xc2\xa0m. planuojama atidaryti 6,1\xc2\xa0km ilgio maglev traukini\xc5\xb3 linij\xc4\x85 Piet\xc5\xb3 Kor\xc4\x97jos sostin\xc4\x97je Seule.'